बेगम जब चांदनी चौक के कोठे की रौनकों-मेलों को छोड़कर ईस्ट इंडिया कंपनी को भाड़े पर सेना देने वाले जर्मनी के वाल्टर रेनहार्ट सोम्ब्रे के साथ जिंदगी की नई-अनजानी राह पर निकल पड़ी थी तो उसे खुद भी उस मंजिलों का गुमान नहीं था जो आने वाले दिनों में उसके कदम चूमती चली गईं। उम्र में तीस साल बड़े सोम्ब्रे के साथ ब्याह रचाने के बाद यह अजब-गजब जोड़ी रोहिलखंड, आगरा, भरतपुर और डीग के बाद आखिरकार सरधना पहुंची। मुगल बादशाह शाह आलम को रोहिल्ला लड़ाकों के खिलाफ अपनी सेना देने वाले रेनहार्ट को बादशाह ने खुश होकर सरधना की जागीर सौंपी थी। इस तरह फरज़ाना-सोम्ब्रे हमेशा के लिए सरधना के हो गए। मगर शादी के तीन साल बाद ही सोम्ब्रे की मौत हो गई और उसकी फौज फरज़ाना के हाथों में आ गई।